Is die LED-ligte op jou voertuig wettig? - Jy en die RegJy en die Reg
Tuis › Artikels › Is die LED-ligte op jou voertuig wettig?
Is die LED-ligte op jou voertuig wettig?
Die aanbring van addisionele LED-ligte of kolligte op 'n voertuig is baie modern. Dit word elke dag op die pad gesien. Daar is egter streng regulasies waaraan hierdie ligte moet voldoen voordat hulle as padwaardig beskou kan word.
Regulasie 177 van die Padverkeerswet 93 van 1996 skryf voor dat niemand op 'n openbare pad 'n motorvoertuig mag bestuur met 'n kollig wat aangepas kan word deurdat die ligstraal, wat uitgestraal word in enige rigting, afgebuig kan word nie. Met dien verstande dat verstelbare kolligte toegerus en gebruik mag word vir amptelike doeleindes op enige ambulans; reddingsvoertuig; brandbestrydingsvoertuig; polisievoertuig of verkeersbeheermiddel; of gemonteer kan word op 'n voertuig wat deur 'n mediese praktisyn of veearts besit word in die uitvoering van sodanige persoon se pligte; of toegerus word op enige noodvoertuig in die uitvoering van openbare noodsaaklike verpligtinge.
Volgens die verkeers- en vervoerwetgewing is LED-ligte oor die algemeen nie wettig op privaat voertuie in Suid-Afrika nie. Die rede daarvoor is die regulasies wat geld rondom die montering van sulke addisionele ligte op 'n voertuig. Die standaard beginsel is dat alle ligte op jou voertuig op gelyke afstande van die denkbeeldige sentrale middelpunt van jou voertuig gemonteer moet word om hierdie voertuig dan padwaardig te maak.
Dis belangrik om in gedagte te hou dat daar 'n stel SABS-spesifikasies is waaraan voldoen moet word wanneer jy enige bykomende ligte op jou voertuig wil installeer. Daar word byvoorbeeld bepaal dat ligte nie op 'n hoogte van meer as 1.4 meter aangebring mag word nie. Ligte bo-op die rolstawe van 'n voertuig is dus onwettig. Indien ligte bo-op die rolstaaf of die dak van 'n voertuig geplaas word, byvoorbeeld vir jagdoeleindes, mag daardie voertuig nie op die openbare pad ry nie.
Die wet interpreteer kolligte, of dan gemonteerde LED-ligte, as ekstra/addisionele hoofligte op jou voertuig. Daar mag nie meer as ses (6) hoofligte op die voorkant van enige voertuig wees nie, dit sluit die standaard ligte in. Alle ligte op jou voertuig moet werk en in 'n goeie toestand wees.
Ekstra kolligte kan dus op 'n privaat voertuig toegelaat word mits hulle aan baie streng vereistes voldoen. Die ligte moet SABS goedgekeur word. Ligte moet in 'n vaste posisie wees en nie draaibaar wees nie. Die bedrading moet met addisionele siklusse en drade gekoppel wees en moet hulle eie skakelaars hê.
Dis belangrik dat hierdie ekstra kolligte aangepas moet word om verblinding van aankomende verkeer te vermy. Hierdie ligte moet ook saam met enige ander ligte gedomp kan word.
Regulasie 160 van die Padverkeerswet handel ook met hoofligte van 'n voertuig. Hierdie regulasie sê dat elke hooflig só aangepas moet word dat dit 'n gebied voor die betrokke motorvoertuig voldoende sal kan verlig sodat die bestuurder of enige persoon 'n voorwerp of 'n afstand van ten minste 100m vooruit kan sien. Hierdie ligte moet ook met die druk van 'n knoppie gedomp kan word.
Regulasie 185 sê dat alle ligte wat nie kragtens bogenoemde en ander regulasies voorgeskryf of gemagtig is nie, verbode en dus onwettig is. Maak dus seker dat jy aan al die nodige vereistes en regulasies voldoen wanneer jy addisionele ligte op jou voertuig monteer.